b'\n_START_ARTICLE_\nKonstantin H\xc3\xa4m\xc3\xa4l\xc3\xa4inen\n_START_PARAGRAPH_\nKonstantin H\xc3\xa4m\xc3\xa4l\xc3\xa4inen (16. helmikuuta 1853 Pietari \xe2\x80\x93 29. toukokuuta 1909 Turku) oli suomalainen lyseon lehtori ja kirjailija. H\xc3\xa4n k\xc3\xa4ytti nimimerkkej\xc3\xa4 K. H\xc3\xa4m\xc3\xa4l\xc3\xa4inen, K. H. ja Ilmari Rautio._NEWLINE_H\xc3\xa4m\xc3\xa4l\xc3\xa4isen vanhemmat olivat suutari Johan H\xc3\xa4m\xc3\xa4l\xc3\xa4inen ja Katarina Hustin. H\xc3\xa4n p\xc3\xa4\xc3\xa4si ylioppilaaksi Jyv\xc3\xa4skyl\xc3\xa4n alkeisopistosta 1872 ja valmistui Helsingin yliopistosta filosofian kandidaatiksi 1886. H\xc3\xa4m\xc3\xa4l\xc3\xa4inen toimi Oulun lyseon historian, maantiedon ja suomen kielen lehtorina 1892\xe2\x80\x931906 sek\xc3\xa4 Turun suomalaisen reaalilyseon historian ja suomen kielen lehtorina 1906\xe2\x80\x931909. T\xc3\xa4m\xc3\xa4n lis\xc3\xa4ksi h\xc3\xa4n toimi my\xc3\xb6s Alexander J\xc3\xa4rnefeltin perheen kotiopettajana._NEWLINE_H\xc3\xa4m\xc3\xa4l\xc3\xa4inen julkaisi 1905 runokokoelman Kertomusrunoja johon sis\xc3\xa4ltyiv\xc3\xa4t eeppiset runoelmat Thoore Hundin Bjarman-retki ja Doora.'